b'\n_START_ARTICLE_\nEmil Jellinek\n_START_PARAGRAPH_\nEmil Jellinek (6. huhtikuuta 1853 \xe2\x80\x93 21. tammikuuta 1918) oli it\xc3\xa4valtaunkarilainen diplomaatti, liikemies ja kilpa-ajaja, joka vaikutti suuresti eurooppalaisen autoteollisuuden kehittymiseen. H\xc3\xa4nen my\xc3\xb6t\xc3\xa4vaikutuksestaan syntyi vuonna 1902 tuotemerkki Mercedes.\n_START_SECTION_\nNuoruusaika\n_START_PARAGRAPH_\nJellinek syntyi Saksin kuningaskunnan Leipzigissa 6. huhtikuuta 1853, h\xc3\xa4nell\xc3\xa4 oli kaksi velje\xc3\xa4 ja kaksi siskoa. Pian Emilin syntym\xc3\xa4n j\xc3\xa4lkeen perhe muutti It\xc3\xa4vallan keisarikunnan p\xc3\xa4\xc3\xa4kaupunkiin Wieniin. Koulunk\xc3\xa4ynti ja opiskelu eiv\xc3\xa4t Emilille maistuneet, erilaiset k\xc3\xa4yt\xc3\xa4nn\xc3\xb6n pilat sit\xc3\xa4kin paremmin. H\xc3\xa4nen vanhempansa kyll\xc3\xa4styiv\xc3\xa4t pojan holtittomaan el\xc3\xa4m\xc3\xa4\xc3\xa4n, ja Emilin ollessa 17-vuotias. j\xc3\xa4rjestiv\xc3\xa4t h\xc3\xa4net t\xc3\xb6ihin M\xc3\xa4\xc3\xa4riss\xc3\xa4 toimineen rautatieyhti\xc3\xb6n palvelukseen. H\xc3\xa4n pysyi yhti\xc3\xb6n palveluksessa kahden vuoden ajan, ennen kuin h\xc3\xa4net irtisanottiin. Potkujen syyn\xc3\xa4 oli Jellinekin y\xc3\xb6aikaan yhti\xc3\xb6n kalustolla j\xc3\xa4rjest\xc3\xa4m\xc3\xa4t junakilpailut.\n_START_SECTION_\nDiplomaatti ja liikemies (1872\xe2\x80\x931893)\n_START_PARAGRAPH_\nVuonna 1872, 19 vuoden ik\xc3\xa4isen\xc3\xa4 h\xc3\xa4n muutti Ranskaan. Is\xc3\xa4ns\xc3\xa4 kontaktien kautta h\xc3\xa4n tutustui It\xc3\xa4valta-Unkarin Marokon konsuliin, joka j\xc3\xa4rjesti Emilille diplomaatin aseman Marokon Tangerissa ja T\xc3\xa9touanissa, t\xc3\xa4\xc3\xa4ll\xc3\xa4 h\xc3\xa4n tapasi my\xc3\xb6s tulevan vaimonsa Rachelin._NEWLINE_Vuonna 1874 h\xc3\xa4n sai kutsun ilmoittautua asepalvelukseen Wieniss\xc3\xa4, mutta h\xc3\xa4nen onnistui v\xc3\xa4ltt\xc3\xa4\xc3\xa4 armeijakomennus. H\xc3\xa4n palasi diplomaatin ty\xc3\xb6h\xc3\xb6ns\xc3\xa4, nyt It\xc3\xa4valta-Unkarin varakonsulina Algerian Oranissa. Samaan aikaan h\xc3\xa4n aloitti tulevan appensa kanssa algerialaisen tupakan kaupan Eurooppaan. Jellinek ty\xc3\xb6skenteli lis\xc3\xa4ksi ranskalaisen vakuutusyhti\xc3\xb6n palveluksessa ja solmi t\xc3\xa4ss\xc3\xa4 toimessaan suhteita yhteiskunnan yl\xc3\xa4luokkaan kuuluviin asiakkaisiinsa. Vuonna 1881, 28-vuotiaana, h\xc3\xa4n matkusti Wieniin, perustamaan sinne vakuutusyhti\xc3\xb6n haarakonttorin. Palattuaan Oraniin h\xc3\xa4n avioitui Rachelin kanssa ja heid\xc3\xa4n ensimm\xc3\xa4iset poikansa, Adolph ja Fernand syntyiv\xc3\xa4t._NEWLINE_Vuonna 1884, Jellinek siirtyi t\xc3\xa4ysip\xc3\xa4iv\xc3\xa4isesti vakuutusyhti\xc3\xb6n palvelukseen ja perhe muutti It\xc3\xa4valtaan, Wienin l\xc3\xa4hell\xc3\xa4 sijaitsevaan Badenin kaupunkiin. Syyskuussa 1889 syntyi h\xc3\xa4nen tytt\xc3\xa4rens\xc3\xa4, Adrienne Manuela Ramona Jellinek, lempinimelt\xc3\xa4\xc3\xa4n Merc\xc3\xa9d\xc3\xa8s. Nimi juontaa espnjan kielest\xc3\xa4 ja tarkoittaa vapaasti suomennettuna Jumalan armoa. Emilin vaimo Rachel kuoli 4 vuotta tytt\xc3\xa4rens\xc3\xa4 syntym\xc3\xa4n j\xc3\xa4lkeen, mutta Jellinek pysyi uskossa ett\xc3\xa4 h\xc3\xa4nen vaurautensa ja menestyksens\xc3\xa4 oli Jumalalta l\xc3\xa4ht\xc3\xb6isin. Siksi h\xc3\xa4n alkoi viljell\xc3\xa4 nime\xc3\xa4 \xe2\x80\x9dMercedes\xe2\x80\x9d l\xc3\xa4hes kaikissa omaisuuteensa liittyviss\xc3\xa4 asioissa._NEWLINE_Jellinekin liiketoimet vakuutusalalla ja osakemarkkinoilla sujuivat menestyksekk\xc3\xa4\xc3\xa4sti ja perhe alkoi viett\xc3\xa4\xc3\xa4 talvikaudet Nizzassa, Ranskan Rivieralla. T\xc3\xa4\xc3\xa4ll\xc3\xa4 Jellinek solmi suhteita kansainv\xc3\xa4lisiin liikemiehiin ja aristokraatteihin. T\xc3\xa4\xc3\xa4ll\xc3\xa4 Jellinek sai my\xc3\xb6s ensikontaktinsa automobiileihin ja lumotui niist\xc3\xa4 t\xc3\xa4ysin. H\xc3\xa4n hankki kaiken saatavissa olevan tiedon autoista, ajatuksenaan aloittaa kaupank\xc3\xa4ynti niill\xc3\xa4. Tuonaikaisia suosittuja kulkuneuvoja olivat De Dion-Boutonin kolmipy\xc3\xb6r\xc3\xa4 ja L\xc3\xa9on-Boll\xc3\xa9e Voiturette sek\xc3\xa4 Benzin nelipaikkainen moottoroitu vaunu._NEWLINE_Diplomaattitaustansa ansiosta Jellinek nimitettiin It\xc3\xa4valta-Unkarin p\xc3\xa4\xc3\xa4konsuliksi Nizzassa. H\xc3\xa4n aloitti, l\xc3\xa4hinn\xc3\xa4 ranskalaisvalmisteisten ajoneuvojen myynnin, alueella talvikausia viett\xc3\xa4ville Euroopan aristokraateille. Jellinek hankki omistukseensa suuren huvilan, jolle h\xc3\xa4n antoi nimen Villa Mercedes. Vuoden 1897 aikana h\xc3\xa4n myi 140 ajoneuvoa ja n\xc3\xa4iden kaupasta muodostui tuottoisampaa kuin h\xc3\xa4nen ty\xc3\xb6st\xc3\xa4\xc3\xa4n vakuutusyhti\xc3\xb6n palveluksessa._NEWLINE_Jellinek avioitui uudestaan vuonna 1899, ja uuden vaimonsa Anaisen kanssa he saivat nelj\xc3\xa4 lasta.\n_START_SECTION_\nMercedes 35 PS (1900)\n_START_PARAGRAPH_\nVuonna 1899 DMG pestasi ryhm\xc3\xa4n, johon kuuluivat insin\xc3\xb6\xc3\xb6rit Wilhelm Bauer, Wilhelm Werner ja Hermann Braun, tutkimaan mahdollisuuksia k\xc3\xa4ytt\xc3\xa4\xc3\xa4 Ph\xc3\xb6nix-moottoria autourheilussa. Yhti\xc3\xb6 oli tullut johtop\xc3\xa4\xc3\xa4t\xc3\xb6kseen, ett\xc3\xa4 paras tapa hankkia tuotteille julkisuutta ovat autokilpailut._NEWLINE_Maaliskuun 30. p\xc3\xa4iv\xc3\xa4n\xc3\xa4 vuonna 1900 Wilhelm Bauer p\xc3\xa4\xc3\xa4tti osallistua Nizza - La Turbie m\xc3\xa4kikilpailuun, mutta v\xc3\xa4ist\xc3\xa4ess\xc3\xa4\xc3\xa4n tungeksivaa yleis\xc3\xb6\xc3\xa4, t\xc3\xb6rm\xc3\xa4si kallioon kohtalokkain seurauksin. T\xc3\xa4m\xc3\xa4n seurauksena DMG p\xc3\xa4\xc3\xa4tti vet\xc3\xa4yty\xc3\xa4 autourheilusta._NEWLINE_T\xc3\xa4st\xc3\xa4 huolimatta Jellinek ehdotti huhtikuussa 1900 DMG:lle sopimusta, jonka perusteella h\xc3\xa4n maksaisi yhti\xc3\xb6lle huomattavan rahasumman, jos Wilhelm Maybach suunnittelisi h\xc3\xa4nelle kumouksentekev\xc3\xa4n kilpavaunun. Sopimusehdotuksen mukaan auton nimeksi tulisi antaa Mercedes ja niit\xc3\xa4 tulisi olla valmistettuina 36 kappaletta ennen lokakuun 15. p\xc3\xa4iv\xc3\xa4\xc3\xa4. Sopimus sis\xc3\xa4lsi my\xc3\xb6s tilauksen 36:sta vakiomallisesta, 8 hevosvoiman DMG:n autosta. Jellinekist\xc3\xa4 tuli my\xc3\xb6s DMG:n hallituksen j\xc3\xa4sen ja h\xc3\xa4n sai uuden Mercedes-merkin edustuksen yksinoikeudet Ranskassa, It\xc3\xa4valta-Unkarissa, Belgiassa ja Yhdysvalloissa. Jellinekill\xc3\xa4 oli ollut Ranskassa laillisuusongelmia Daimler-nimen k\xc3\xa4yt\xc3\xb6n kanssa, koska Panhard & Levassor omisti Daimlerin lisenssit siell\xc3\xa4. Nimi Mercedes poistaisi kaikki n\xc3\xa4m\xc3\xa4 ongelmat kertaheitolla._NEWLINE_Jellinek asetti uudelle autolle tiukat vaatimukset saatesanoin: "En halua t\xc3\xa4m\xc3\xa4np\xc3\xa4iv\xc3\xa4n enk\xc3\xa4 huomisenkaan autoa, vaan ylihuomisen". H\xc3\xa4n suunnitteli itse monia yksityiskohtaisia ratkaisuja, jotka poistaisivat ilmenneet ongelmat. Uuden auton tulisi kyet\xc3\xa4 turvallisesti surempiin nopeuksiin ja siksi sen vaatimuksena tulisi olla: Pitk\xc3\xa4 akseliv\xc3\xa4li ja leve\xc3\xa4 raidev\xc3\xa4li takaamassa vakaan ajok\xc3\xa4yt\xc3\xb6ksen, moottori sijoitettuna parempaan paikkaan, painopisteen tuominen alemmas ja Boschin s\xc3\xa4hk\xc3\xb6inen sytytysj\xc3\xa4rjestelm\xc3\xa4, aiemman kuumaputkisytytksen sijaan._NEWLINE_Mallin nimeksi tulisi virallisesti Daimler-Mercedes, jonka DMG:n johtokunta hyv\xc3\xa4ksyi, poistaisihan t\xc3\xa4m\xc3\xa4 nimi Daimlerin nimen k\xc3\xa4yt\xc3\xb6st\xc3\xa4 Ranskassa syntyneet ongelmat._NEWLINE_Seuraavien kuukausien ajan Jellinek seurasi tiiviisti uuden auton kehityst\xc3\xa4, aluksi s\xc3\xa4hkeiden v\xc3\xa4lityksell\xc3\xa4 ja my\xc3\xb6hemmin paikan p\xc3\xa4\xc3\xa4ll\xc3\xa4 Stuttgartissa. H\xc3\xa4n suoritti ensimm\xc3\xa4isen auton toimituksen Nizzan rautatieasemalla, joulukuun 22. p\xc3\xa4iv\xc3\xa4n\xc3\xa4 vuonna 1900._NEWLINE_Vuonna 1901 malli h\xc3\xa4mm\xc3\xa4stytti autoilevaa maailmaa. Jellinek voitti kevyesti Nizzan vauhtiviikon osakilpailut ja saavutti autollaan 60\xc2\xa0km/h huippunopeuden. Automobile Club de Francen silloinen johtaja Paul Meyan totesi: " Olemme saapuneet Mecedes-aikakaudelle". Lause, joka levisi lehdist\xc3\xb6n v\xc3\xa4lityksell\xc3\xa4 ymp\xc3\xa4ri maailmana._NEWLINE_Uuden Mercedeksen saavuttamat enn\xc3\xa4tykset h\xc3\xa4mm\xc3\xa4styttiv\xc3\xa4t autoilevaa maailmaa. DMG:n myyntilukemat ampaisivat yl\xc3\xb6s, saaden yhti\xc3\xb6n tehtaat toimimaan t\xc3\xa4ydell\xc3\xa4 kapasiteetilla ja valaen t\xc3\xa4ten perustan sen tulevaisuudelle autoja valmistavana yhti\xc3\xb6n\xc3\xa4. Yhti\xc3\xb6n ty\xc3\xb6voiman m\xc3\xa4\xc3\xa4r\xc3\xa4 kasvoi vuoden 1900 340:sta ty\xc3\xb6ntekij\xc3\xa4st\xc3\xa4 vuoden 1904 2200:een. Kes\xc3\xa4kuun 23. p\xc3\xa4iv\xc3\xa4n\xc3\xa4 vuonna 1902 yhti\xc3\xb6 p\xc3\xa4\xc3\xa4tti ottaa nimen Mercedes k\xc3\xa4ytt\xc3\xb6\xc3\xb6n tuotemerkkin\xc3\xa4 kaikessa autonvalmistuksessaan ja rekister\xc3\xb6i sen virallisesti syyskuun 26. p\xc3\xa4iv\xc3\xa4n\xc3\xa4 1902.\n_START_SECTION_\nEl\xc3\xa4m\xc3\xa4 Mercedesin menestyksen j\xc3\xa4lkeen (1900 \xe2\x80\x93 1914)\n_START_PARAGRAPH_\nHein\xc3\xa4kuussa 1903 50-vuotias Emil Jellinek muutti nimens\xc3\xa4 muotoon Jellinek-Mercedes. H\xc3\xa4n kommentoi asiaa n\xc3\xa4in: "T\xc3\xa4m\xc3\xa4 on luultavasti ensimm\xc3\xa4inen kerta, kun is\xc3\xa4 ottaa itselleen tytt\xc3\xa4rens\xc3\xa4 nimen". Siit\xc3\xa4 l\xc3\xa4htien h\xc3\xa4n teki nimikirjoituksensa muodossa E.J. Merc\xc3\xa9d\xc3\xa8s._NEWLINE_Jellinek ja h\xc3\xa4nen autoihin intohimoisesti suhtautuneet yhteisty\xc3\xb6kumppaninsa toimittivat DMG-Mercedes -malleja maailmanlaajuisesti, tienaten n\xc3\xa4in miljoonia DMG:lle. Esimerkiksi vuonna 1909 he myiv\xc3\xa4t kuusisataa autoa. H\xc3\xa4n toimitti autoja Nizzan Automobiiliklubin kaikille 150 j\xc3\xa4senelle sek\xc3\xa4 tuki kisatiimej\xc3\xa4 ymp\xc3\xa4ri Euroopan. H\xc3\xa4nen el\xc3\xa4m\xc3\xa4ns\xc3\xa4 oli liike-el\xc3\xa4m\xc3\xa4n kyll\xc3\xa4st\xc3\xa4m\xc3\xa4\xc3\xa4 ja h\xc3\xa4n vietti paljon aikaa poissa kotoa. Yhteydenpito kotiin oli l\xc3\xa4hinn\xc3\xa4 s\xc3\xa4hkeiden varassa._NEWLINE_1900-luvun edetess\xc3\xa4 h\xc3\xa4nen intohimonsa Mercedesiin alkoi hiipua. H\xc3\xa4n v\xc3\xa4syi aristokraattisten asiakkaidensa jatkuviin erikoistoiveisiin ja h\xc3\xa4n menetti luottamuksensa DMG:n tekniseen osastoon, josta h\xc3\xa4n k\xc3\xa4ytti nimityst\xc3\xa4 "nuo aasit". Jellinek valmistutti Nizzan Villa Mercedeksen v\xc3\xa4litt\xc3\xb6m\xc3\xa4\xc3\xa4n l\xc3\xa4heisyyteen oman huoltopisteen autoille. H\xc3\xa4nen suosikkisuunnittelijansa Wilhelm Maybach irtisanoutui DMG:n palveluksesta vuonna 1907. My\xc3\xb6s Jellinek itse ajautui DMG:n johdon kanssa niin vakaviin erimielisyyksiin, ett\xc3\xa4 h\xc3\xa4n irtisanoi vuonna 1908 kaikki sopimuksensa DMG:n kanssa._NEWLINE_Jelinekin diplomaatin ura jatkui ja h\xc3\xa4n toimi It\xc3\xa4valta-Unkarin p\xc3\xa4\xc3\xa4konsulina Nizzassa, hetken Meksikossa ja sitten Monacossa. Ollessan sijoitettuna Monacoon vuonna 1909, h\xc3\xa4n luopui kaikista j\xc3\xa4ljell\xc3\xa4 olleista kaupallisista toimistaan, mutta hankki omistukseensa joitain alueella sijainneista kasinoista.\n_START_SECTION_\nEnsimm\xc3\xa4inen maailmansota ja viimeiset vuodet (1914 \xe2\x80\x93 1918)\n_START_PARAGRAPH_\nJuuri ennen sodan puhkeamista vuonna 1914, Jellinek sai syytteen It\xc3\xa4vallassa veronkierrosta, joka koski h\xc3\xa4nen omaisuuttaan Ranskassa. Perhe oli muuttanut tuolloin It\xc3\xa4vallan Semmeringiin. Ollessaan kylpyl\xc3\xa4hoidossa Baijerin Bad Kissingenissa, h\xc3\xa4n luovutti sukulaisilleen perheen alkuper\xc3\xa4isen Badenin asunnon._NEWLINE_Kun It\xc3\xa4valta-Unkari, hein\xc3\xa4kuun 28. p\xc3\xa4iv\xc3\xa4n\xc3\xa4 vuonna 1914, julisti sodan Serbialle, Jellinek ja h\xc3\xa4nen perheens\xc3\xa4 lopettivat ranskan puhumisen talonsa ulkopuolella. My\xc3\xb6hemmin samana vuonna perhe muutti Etel\xc3\xa4-Tirolin Meranin kaupunkiin, joka tuolloin kuului Ranskan alaisuuteen. Siell\xc3\xa4 Jellinek joutyi ep\xc3\xa4illyksi vakoilusta saksalaisten hyv\xc3\xa4ksi sek\xc3\xa4 sabot\xc3\xb6\xc3\xb6rien piilottelusta V\xc3\xa4limerell\xc3\xa4 olleilla huvijahdeillaan. Samanaikaisesti it\xc3\xa4valtalaiset ep\xc3\xa4iliv\xc3\xa4t h\xc3\xa4nen vaimoaan Anaisea vakoilusta ranskalaisten hyv\xc3\xa4ksi._NEWLINE_N\xc3\xa4iss\xc3\xa4 sekavissa olosuhteissa he pakenivat vuonna 1917 puolueettoman Sveitsin Geneveen, jossa Emil Jellinek joutui my\xc3\xb6s hetkellisesti vangituksi. Jellinek vietti el\xc3\xa4m\xc3\xa4ns\xc3\xa4 loppuajan Genevess\xc3\xa4, jossa h\xc3\xa4n kuoli tammikuun 21. p\xc3\xa4iv\xc3\xa4n\xc3\xa4 vuonna 1918, 64 vuoden ik\xc3\xa4isen\xc3\xa4. Kaikki h\xc3\xa4nen Ranskassa ollut omaisuutensa takavarikoitiin. Vuonna 1982 h\xc3\xa4nen j\xc3\xa4\xc3\xa4nn\xc3\xb6ksens\xc3\xa4 siirrettiin Nizzan katoliselle hautausmaalle, h\xc3\xa4nen ensimm\xc3\xa4isen vaimonsa Rachelin l\xc3\xa4heisyyteen.'